ET Euroopa Liidu Teataja C 147/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2015/C 147/06)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„CITRON DE MENTON”

ELi nr: FR-PGI-0005-01299 – 5.1.2015

KGT ( X ) KPN ( )

1. Nimetus

„Citron de Menton”

2. Liikmesriik või kolmas riik

Prantsusmaa

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Toode „Citron de Menton” on hariliku sidrunipuu (Citrus limon) ja selle sortide „Adamo”, „Cerza”, „Eureka”, „Santa Teresa” ning kohaliku sordi „Menton” terve värske vili.

Vilju korjatakse käsitsi. Vilju ei töödelda pärast korjamist keemiliselt ega kaeta ühegi vahaga.

Tootel on järgmised omadused:

— koore värvus: saavutatakse puus; enne täisküpseks saamist korjatud vili on helekollane kuni rohekaskollane, täisküps vili on läikiv ja kuldkollane. Talviste öökülmade mõjul võib vilja värvus olla erekollane, peaaegu fluorestseeriv;

— koor on peenenäärmeline ja kõvasti vilja küljes kinni;

— vilja läbimõõt on 53–90 mm (mõõdetud vilja ristlõikel);

— eralduvate eeterlike õlide tõttu on viljal intensiivne värske sidruni lõhn;

— mahlasisaldus (filtreeritud mahl) on vähemalt 25 % vilja kogumassist;

— mahl on väga aromaatne, hapukas, mõrkja maitseta, suhkrute ja happesuse suhe (E/A) (suhkrute sisaldus kuivaines (E)/happesus väljendatuna sidrunhappes (A)) on 1,2–2,2;

— vili kuulub ekstra- või I klassi vastavalt kehtivatele normidele.

Uusi sorte võib kasutusele võtta tingimusel, et need tagavad eespool kirjeldatud omaduste säilimise ning sort on loetletud Prantsusmaa sordikataloogis, selle on välja valinud riiklik põllumajandusuuringute instituut ja seda on geograafilises piirkonnas testitud kümne aasta jooksul. Pärast iga muudatust jagatakse sortide loetelu tootjatele, samuti kontrolliasutustele ja pädevatele järelvalveasutustele.

Toote „Citron de Menton” turustamisel peab vähemalt 30 %-l viljadest olema viljavarre küljes üks või kaks lehte. Lehed on helerohelised, suured, ogalised ja kergelt sakiliste servadega.

Toodet turustatakse suurusklassi partiidena kas lahtiselt või kuni kahekilostesse kastidesse pakitult.

Lahtiselt müüdava toote „Citron de Menton” puhul on viljad jaotatud suurusklassi selliselt, et maksimaalne erinevus ei ole suurem kui suurusskaala kolme järjestikuse suuruskoodi ühendamisest tulenev vahemik.

Kastidesse pakendatud viljad „Citron de Menton” kuuluvad ainult ekstraklassi ning ühte suurusklassi.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

—

3.4. Tootmise erietapid, mis peavad toimuma määratletud geograafilises piirkonnas

Viljad „Citron de Menton” peavad olema kasvatatud ja korjatud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode „Citron de Menton” pakendatakse

— kuni kaheksakilostesse pakenditesse,

— kuni 15-kilostesse pakenditesse (ainult töötlemiseks ette nähtud viljad),

— kuni kahekilostesse kastidesse.

3.6. Sellise toote märgistamise erieeskirjad, millele registreeritud nimetus viitab

Märgistus peab sisaldama nimetust „Citron de Menton” täielikult välja kirjutatuna.

4. Geograafilise piirkonna täpne määratlus

Geograafiline piirkond hõlmab Alpes Maritimesi departemangu järgmisi kommuune:

Castellar, Gorbio, Roquebrune-Cap-Martin, Sainte-Agnès ja Menton.

5. Seos geograafilise piirkonnaga

Geograafilise piirkonna eripära

Toote „Citron de Menton” geograafilisele piirkonnale on iseloomulikud järgmised omadused:

Looduslikud tegurid

Toote „Citron de Menton” geograafiline piirkond on kõige põhjapoolsem sidrunikasvatuspiirkond ning asub mere (Vahemereni on linnulennult 7 km) ja mäestiku (kus mitu tippu ulatub üle 1 000 meetri kõrgusele merepinnast) vahel. Mäestiku ees on kirde-edela suunaline küngastik, mis lõpeb järsult mere piiril ühelt poolt Saint-Louis piirisilla ja teiselt poolt Cap-Martin’i neeme juures.

Toote „Citron de Menton” geograafilist piirkonda mõjutab mikrokliima, millele on iseloomulik:

— temperatuuri vähene kõikumine ja pehme talv (keskmine temperatuur 10 °C), välja arvatud lühikese ajavahemiku jooksul jaanuari lõpus ja veebruari alguses; mahe, kuid äikeseline kevad ja sügis (keskmine temperatuur 16 °C, kuu keskmine sademete hulk 70 mm) ning soe põuata suvi (keskmine temperatuur 23–27 °C);

— palju päikest (2 800 tundi päikesepaistet aastas), mis aitab kaasa talvise pehme temperatuuri püsimisele;

— kerge udu, mis muudab suvise intensiivse päikesepaiste mahedamaks;

— mõõdukas tuul (ümbritsev mäestik pakub kaitset nii merelt puhuva briisi kui ka sisemaalt puhuva tuule vastu);

— suvine õhuniiskus ligikaudu 75 %, sarnanedes troopilisele kliimale.

Toote „Citron de Menton” geograafilise piirkonna aluskivim on liivakivi (nn Mentoni liivakivi) ning pinnas koosneb õhurikkast ja mõõdukalt happelisest (pH ~8) saviliiv- ja liivsavimullast.

Toote „Citron de Menton” geograafilise piirkonna veevõrgustik on tihe, arvukad mägiojad annavad tunnistust sellest, et põhjavett on piisavalt.

Inimtegur

Esimesed tsitruselised viljapuud jõudsid Mentoni 1341. aastal. Tsitruseliste kasvatamine hoogustus 17. ja 18. sajandil, kui pandi kirja esimesed seadusandlikud tekstid, milles käsitleti tsitruseliste kasvatamist ja sidrunitega kauplemist. Sidrunite „Citron de Menton” kasvatamise ja nendega kauplemise kuldaeg kestis ligikaudu 100 aastat – 18. sajandi keskpaigast kuni 19. sajandi keskpaigani. Sel ajal oli tsitruseliste kasvatamine Mentoni olulisim majandusharu. Lisaks muudele probleemidele (nt maakohtadest lahkumine), aitas selle majandustegevuse langusele kaasa 1956. aastal sidrunipuid laastanud seenhaigus Phoma tracheiphila Petri. Alates 1992. aastast on kohalikku tsitrusekasvatust aktiivselt taastatud, istandustele antakse rahalist abi ja põllumajandusmaad kaitstakse. Aastatel 2004–2012 istutati 3 000 puud, 2012. aastal oli sidrunipuude arv seega 5 000.

Traditsiooniliselt kasvatasid Mentoni piirkonna tsitrusekasvatajad peamiselt kohalikku sorti nimega „Menton”. Pärast haigusest põhjustatud hävingut 1956. aastal on tsitrusekasvatajad aretanud uusi sidrunisorte, mis on kohastunud piirkonna mulla- ja kliimatingimustega.

Vilju „Citron de Menton” kasvatatakse terrassidel (kohalikus kõnepruugis restanques), mis võimaldab päikesepaistet optimaalselt kasutada.

Vilju „Citron de Menton” kasvatatakse niisutataval alal kuni 390 meetri kõrgusel merepinnast, mis ei asu linnulennul merest kaugemal kui 7 km.

Tootjad lõikavad viljapuid tagasi vähemalt korra aastas veebruari ja septembri vahel ning eemaldavad korrapäraselt vesivõsud (oksad, mis on väheviljakad või ei kanna üldse ning vähendavad viljaokste toitainetega varustamist).

Vilju korjatakse aastaringselt vastavalt nende küpsemisele, sest kõik viljad ei valmi puus samal ajal. Viljad korjatakse käsitsi mitmes jaos, et valida vaid küpsed puuviljad. Viljad küpsevad puus, kuni nad saavutavad müügiks ette nähtud värvuse. Saaki koristatakse ettevaatlikult. Viljad võetakse ükshaaval oksa küljest lahti ja asetatakse kuni 20 kg kaupa puit- või pappkastidesse, viljade ülekuumenemise ohu tõttu ei ole kottide kasutamine lubatud.

Mentonis on kombeks korjata viljad koos paari lehega. See on ühtaegu nii tunnusmärk kui ka värskuse garantii. Viljade koore vigastamise vältimiseks lõigatakse ilma lehtedeta korjatud sidrunite viljavars kuni õietupeni ära.

5.1. Toote eripära

Tootele „Citron de Menton” on iseloomulikud järgmised omadused:

— puu otsas küpsenud ja enne täisküpseks saamist korjatud vili on helekollane kuni rohekaskollane, täisküps vili on läikiv ja kuldkollane. Talviste öökülmade mõjul võib vilja värvus olla erekollane, peaaegu fluorestseeriv;

— koor on peenenäärmeline ja kõvasti vilja küljes kinni;

— vilja muljumisel ja käes veeretamisel eraldub intensiivne värske sidruni lõhn;

— mahla lõhn on tugev ning mahl on hapukas ilma mõrkja maitseta.

5.2. Põhjuslik seos geograafilise piirkonna ja toote erilise kvaliteedi, maine või muude omaduste vahel

Toote „Citron de Menton” seos geograafilise piirkonnaga põhineb toote kvaliteedil ja mainel.

Kuna geograafiline piirkond asub mere ja mägede vahel, on Mentoni piirkonnas eriline kliima, mis selgitab toote „Citron de Menton” eripära.

— Põhjas asuvad mäed kaitsevad sidrunipuid viljumise ajal lääne-, põhja- ja kirdetuulte eest.

— Merelt puhuv briis tagab viljapuudele piisava õhuvahetuse.

— Mitme sajandi vältel on Mentoni piirkonna nõlvu, mille aluskivimiks on liivakivi, sihipäraselt kasutatud tsitruseliste kasvatamiseks. Nõlvad on kujundatud terrassideks, mis ulatuvad kuni 390 meetri kõrgusele üle merepinna (kõrgemal ei ole kliima enam sobilik). Seal on tingimused, mis soodustavad puuviljade kasvatamist (õhurikas muld), vähendavad külmaohtu ja tagavad viljade küpsemise (soojustagastus).

— Mentoni piirkonnale iseloomulik õhuniiskuse režiim, mis sarnaneb troopilisele kliimale, soodustab sidrunikasvatust.

— Mere mõjul kujunenud mahe kliima (viljapuuaiad ei asu linnulennul merest kaugemal kui 7 km) ja soojal aastaajal tekkiv kerge udu, mis vähendab päikesevalguse intensiivsust, pärsivad suhkrute akumuleerumist ja tagavad, et vilja „Citron de Menton” maitse on hapu, kuid mitte mõrkjas.

— Viljale „Citron de Menton” iseloomulik intensiivne värvus tekib eelkõige päevase ja öise temperatuuri vähese kõikumise tõttu.

— Mentoni piirkonnas jaanuari keskpaigast kuni veebruari lõpuni kestev suhteliselt külm periood võimaldab saada ilusa värvusega vilju, mis on hapud ja säilivad hästi.

— Mõõdukas niiskus ja lühikesed vihmahood kevadel ja sügisel, põllukultuuride puudumine ja viljapuuaedade väiksus ning viljelustavad (eelkõige puude tagasilõikamine) tagavad piirkonnas erakordse elurikkuse, mis aitab parasiitide arvukust piirata; toode on tervisele ohutu, sest taimekaitsevahendeid kasutatakse vaid väga erandlikel juhtumitel.

— Toote ohutus tervisele ja sidruni väga hea säilivus on ka põhjus, miks pärast korjamist ei töödelda vilju fungitsiididega ega kaeta vahaga.

Tagasilõikamine võimaldab kasvatada sobiva suurusega ja mahlakaid vilju. Niisutusvõimalus ja saagikoristusmeetod (käsitsi korjamine mitmes jaos, viljade õrn käitlemine) aitavad samuti tagada viljade tippkvaliteeti nii visuaalsest aspektist (terve koor, defektide puudumine) kui ka maitseomaduste osas (õige küpsuse saavutamine puus tagab optimaalse mahlasisalduse ja E/A suhte, ning viljadel ei lasta järelküpseda).

Toote „Citron de Menton” maine riiklikul ja rahvusvahelisel tasandil toetub vilja iseloomulikele omadustele. Toodet käsitletakse kirjastuse ROM poolt välja antud raamatus „Citron de Menton” (detsember 2005).

Toote „Citron de Menton” koore ja mahla kvaliteeti ja lõhna hindavad kõrgelt ka Prantsuse meisterkokad Alain Ducasse („Louis XV”, Monaco), Paul Bocuse („les frères Troisgros”) ja Joël Robuchon, kes kirjeldas toodet nii: „ainulaadne aroom, õrn hapu maitse, väga aromaatne koor”.

Toote „Citron de Menton” erakordsete omaduste tõttu kasutatakse seda sageli muude toodete – küpsetised, sidruniliköörid, moosid, maitsestatud oliiviõli jne – koostises.

Alates 1934. aastast koguneb Mentoni pidustusele „Fête du Citron” tuhandeid pealtvaatajaid (2011. aastal 200 000 külastajat) nii Prantsusmaalt kui ka välismaalt. See on Alpes-Maritimesi departemangus korraldatavatest üritustest populaarsuselt kolmas. Mentoni linnas korraldatakse sidrunite ja apelsinidega kaunistatud vankrite paraad ja linna pargid kaunistatakse lilledest ja tsitruselistest valmistatud kompositsioonidega.

Viide spetsifikaadi avaldamisele

(Käesoleva määruse (2) artikli 6 lõike 1 teine lõik)

https://info.agriculture.gouv.fr/gedei/site/bo-agri/document_administratif-735ca22e-cd8a-4112-9dfc-61ffde2e063c/telechargement

(1) ELT L 343, 14.12.2012, lk 1.

(2) Vt joonealune märkus 1.